નવું નવ દા’ડા એ નાતે નવપરણીત યુવાન નવો લીધેલો નાઇટ ડ્રેસ ઘસાય, ફાટે કે ચાના ડાઘથી પહેરવાલાયક ન રહે એટલે પોતાની જાત પર આવી જઈ નાઇટડ્રેસ ત્યજી ચડ્ડા પર આવી જાય છે. લગ્નનાં શરૂઆતનાં વર્ષોમાં ચડ્ડા ઉપર ટી-શર્ટ હોય છે, પણ એક વાર ખાતરી થાય કે હું ઘરમાં ગમે તેવો ગોબરો ફરીશ આ (ઘરવાળી) ભાગી જવાની નથી, ત્યારે ચડ્ડી-ગંજી જેવા ગરમીમાં વધારે આરામદાયક નાઇટવેર પર આવી જાય છે. આ એ જ સમય છે જ્યારે નિવૃત્ત સસરાજી લુંગી પરથી લેંઘા પર આવી ગયા હોય છે. ઘરમાં નવી વહુ આવે એટલે સૌ ભેગાં થઈ, ટોકી ટોકીને, બિચારા પપ્પાને એરકન્ડિશન્ડ લુંગીમાંથી એરકુલ્ડ લેંઘો પહેરતા કરી દે છે. જે લોકોને એરકન્ડિશન શું એ ખબર ન હોય એમને એરકન્ડિશનની સાદી વ્યાખ્યા આપી દઉં. એરકન્ડિશન એટલે બહાર જેવી એરની કન્ડિશન એવી જ અંદર એરની કન્ડિશન!